《题昆丘山水图为李德昌赋》
元代·刘崧

姑苏好山名昆丘，玉作芙蓉凌九秋。至今宝气伏光彩，白石磊磊皆琳球。

问君何年宅其下，桂馆芳堂极潇洒。篱月当窗烂不收，松风扫屋声如泻。

山林真乐安可忘，时援绿绮歌清商。自来南京直大省，长对新图怀故乡。

图中云壑更窈窕，双塔参差出林杪。花开何处望长洲，日落遥空送飞鸟。

道逢两翁如松乔，我欲从之安可招。便当携酒上绝顶，与子共看沧江潮。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。